Nou is die Springbokke éérs in die spervuurWallis se rugbyspan staan Saterdag soos ŉ berg in die Springbokke se pad wanneer hulle in Cardiff kragte meet. Eintlik is dit so effe voorbarig om te verwag dat die Springbokke die Walliesers moet klop. Die Rooi Drake is immers derde op Wêreldrugby se ranglys en die Bokke vyfde vanweë die erosie wat die afgelope paar jaar in Springbokrugby ingesypel het. Wallis het boonop Saterdag in Cardiff ŉ wegholoorwinning van 74-24 oor Tonga behaal, terwyl die Springbokke in Edinburgh hard moes swoeg om Skotland met 26-20 te klop. ŉ Mens kan nie te veel in Wallis se oorwinning Saterdag lees nie, want Tonga kon die Walliesers in nege toetse nog nooit klop nie. Maar dit was die wyse waarop die Walliesers, wat 14 veranderings aan die span gemaak het wat die Wallabies op 10 November geklop het, vir Tonga in die tweede helfte oorrompel het (en tien drieë teen drie gedruk het), wat die Springbokke koue rillings moet gee. Wallis het nou agt wedstryde ná mekaar gewen, die eerste keer sedert 2005. Onder die afrigter, Warren Gatland, het hulle 18 van hul laaste 22 wedstryde gewen. Boonop het die Drake hul laaste drie toetswedstryde teen die Springbokke gewen en is daar aan Wallis se kant geen sielkundige letsels van die verlede oor nie. Die Springbokke, ondanks die oorwinning oor Skotland, het nie heeltemal oortuig nie. Hulle kon net twee drieë druk en hul somtotaal in drie toetswedstryde op toer is net vyf drieë. Jinne mense, ons praat van net twee Skotse spanne (die Glasgow Warriors en Edinburgh) wat in die Pro14-reeks speel en waaruit die Skotte se nasionale span gekies word. Maar wat waar is, is dat die spelers baie goed afgerig is en die basiese dinge reg uitvoer. Kyk maar net hoe die senter Huw Jones se vaardighede verbeter het. Het hy ooit só gebreek vir die Stormers? Het hy ooit twee agter-die-rug aangeë in Superrugby uitgevoer? Die Springbokafrigter, Rassie Erasmus, het boonop die derde agtereenvolgende week sy sterkste span gekies en afgesien van die beseerde slot Eben Etzebeth wat in RG Snyman se plek kan terugkeer, kan daar nie juis ander verstellings gemaak word nie. Maar dit is ook nie net die Springbokke wat nie oortuig het nie. Ierland het die All Blacks Saterdagaand in Dublin met 16-9 geklop en gewys dat die krag na die Noordelike Halfrond verskuif het. Nieu-Seeland het nou in hul twee wedstryde in Europa net een drie (teen Engeland) gedruk en een afgestaan. Die All Blacks sal, wanneer Wêreldrugby se ranglys Sondag aangepas word, steeds aan hul voorste posisie klou, maar die Iere is binne bereik van die eerste plek. Hulle het die All Blacks ook in 2016 in hul voorlaaste kragmeting Chicago verslaan en daar bestaan nie meer ŉ gaping nie. Wat baie belangrik is, is dat die All Blacks en Springbokke aanstaande jaar albei in Groep B van die Wêreldbeker-toernooi in Japan meeding. Die span wat bo in die afdeling eindig, spring die Iere straks in die kwarteindronde vry, en die Iere wag dan op die verloorder. ♦ Die Wallabies het Italië met 26-7 geklop, Frankryk het Argentinië met 28-13 verslaan en Engeland was met 35-15 teen Japan baas. Dan het Georgië vir Samoa met 27-19 getroef. Dus, ná die afgelope naweek lees dit: Noordelike Halfrond 5, Suidelike Halfrond 2.